**Iceye Oy** on vuonna 2014 perustettu suomalainen avaruustekniikka-alan yritys, joka kehittää SAR-tutkilla varustettuja mikrosatelliitteja hyödyntävää palvelua, jolla voidaan tarjota liki reaaliaikaista tutkakuvaa ajankohdasta ja sääolosuhteista riippumatta.

Historia
--------

Iceye sai alkunsa vuonna 2012, jolloin Aalto-1 -opiskelijasatelliittia kehittäneeseen ryhmään osallistunut Pekka Laurila osallistui toisen Aalto-yliopiston opiskelijan, Rafal Modrzewskin, kanssa teknologiayrittämistä kehittäneeseen Aalto Ventures Program -ohjelmaan. Kaksikko lähti pohtimaan yhdessä muutamien potentiaalisten asiakkaiden kanssa liikeideoitaan, ja saaden myös pienen apurahan Aalto-yliopiston Aalto Center for Entrepreneurship -yrittäjyyskeskukselta. Apurahan turvin kehiteltiin erilaisia pienellä budjetilla toteutettavissa olevia avaruustoiminnan erikoispalveluita.

Kaksikko lähti toteuttamaan kehittelemänsä tekniikan prototyyppiä Tekesin TUTL-ohjelmasta syksyllä 2012 saadulla rahoituksella. Laurilan ja Modrzewskin satelliittitiimiin haettiin samoihin aikoihin lisää työvoimaa, alkuun Aalto-1 -projektissa työskennelleistä ja myöhemmin laajemmalla, ulkomaillekin suuntautuneella työntekijähaulla.

Tekninen prototyyppi valmistui vuoden 2015 alulla, jolloin myös edellisen vuoden syksyllä rekisteröity Iceye Oy aloitti toimintansa. Saman vuoden syyskuussa yhtiö sai 2,5 miljoonan euron rahoituksen Euroopan komission Horisontti 2020 -puiteohjelman avaruusteknologiaohjelmasta, ja muutamaa kuukautta myöhemmin 2,6 miljoonaa euroa vuoden 2015 Slush-tapahtumassa julkistetulla pääomasijoituskierroksella. Kierroksella yhtiöön sijoittivat muun muassa yhdysvaltalaiset True Ventures ja Founder.org, sekä suomalainen Lifeline Ventures. Iceye sai lisäksi 1,7 miljoonan euron tuotekehityslainan Tekesin Arktiset Meret –ohjelmasta. Syksyllä 2020 yhtiö viesti keränneensä C-rahoituskierroksellaan 74 miljoonan euroa sijoitusrahaa uusiin satelliitteihin, ohjelmistokehitystyöhön ja operatiiviseen toimintavaiheeseen siirtymiseksi. Yhtiö työllisti 15 henkilöä marraskuussa 2015, ja kahta vuotta myöhemmin 31 henkilöä. Vuoden 2019 lopussa yrityksen palveluksessa oli jo noin 100 henkeä. Syksyllä 2020 henkilökuntaan kuului jo 194 ihmistä. Maaliskuun 2021 lopussa yhtiön palveluksessa viestittiin olevan jo 280 ihmistä.

Tammikuussa 2019 Iceye ilmoitti yhdessä sanfranciscolaisen satelliittialan startup-yritys Spiren kansa käynnistävänsä hankkeen, jolla ne pyrkivät auttamaan valtiollisia ja NGO-sektorin asiakkaitaan jäljittämään mahdollisia ulkomerellä tapahtuvia rikoksia kuten laitonta kalastusta tai merirosvousta.

Syksyllä 2020 yhtiö kertoi tehneensä yhteistyötä myrsky- ja tulvavahinkojen reaaliaikaisessa kartoittamisessa maailman suurimpien vakuutusyhtiöiden kanssa. Marraskuussa 2020 yhtiö ilmoitti avaavansa tuhansia kaukokartoituskuvatiedostoja käyttäjilleen epäkaupalliseen käyttöön tarkoitetulla avoimella lisenssillä (CC BY-NC 4.0).

Joulukuussa 2020 yhtiö myi satelliitin Brasilian ilmavoimille.

Prototyyppisatelliitti ja ensimmäiset operatiiviset satelliitit
---------------------------------------------------------------

Intialainen PSLV-C40 kantoraketti kuljetti ensimmäisen demosatelliitin ICEYE-X1:n polaarikiertoradalle 12. tammikuuta 2018 Satish Dhawanin avaruuskeskuksesta.  Testaustavoitteiden saavuttamisen jälkeen satelliitin käyttö päättyi jo seuraavana kesänä, ja satelliitti poistettiin aktiivisten tekokuiden luettelosta. Tässä ensimmäisessä Iceye-satelliitissa ei ollut aktiivisia työntövoimaa (propulsio) tuottavia laitteistoja. Yhtiö odottaa Iceye-X1:n putoavan noin kymmenessä vuodessa maan ilmakehään, ja palavan siellä. Myöhempiin satelliitteihin on lisätty propulsioyksiköt, jotka osaltaan mahdollistavat hallitumman käytöstäpoiston.

SpaceX:n Falcon 9 -kantoraketti kuljetti toisen satelliitin ICEYE-X2:n polaarikiertoradalle 3. joulukuuta 2018 Vandenbergin avaruuskeskuksesta.

Kolmas Iceye-SAR-tutkalaitteisto kytkettiin Yhdysvaltain ilmavoimien kokeelliseen Harbinger-satelliittiin (Iceye-X3). Tämän prototyyppisatelliitin eliniäksi on arvioitu kolme vuotta. Harbinger laukaistiin Uuden-Seelannin Pohjoissaaren Onenui Station -asemalta Electron-kantoraketilla 5. toukokuuta 2019.

Vostotšnyin kosmodromista laukaistu Soyuz-2-1b -raketti kuljetti 5. heinäkuuta 2019 ICEYE X4- ja X5-satelliitit avaruuteen. ICEYE-X6 ja ICEYE-X7 laukaistiin 28. syyskuuta 2020 Soyuz-2-1b -rakettilla puolestaan Plesetskin kosmodromista.

Yhtiö lähetti kolme seuraavaa ICEYE-satelliittia tammikuussa 2021 laukaistulla SpaceX-yhtiön Falcon 9 -kantoraketin pienoisatelliittien yhteiskyydin (SmallSat Rideshare Program, Transporter-1 mission) osana. Falcon 9 -kantoraketin Transporter 1 -laukaisu toteutui 24. tammikuuta 2021 kello 15 UTC. Transporter-1 -lento vei avaruuteen ennätysmäärän satelliitteja (143 kpl) yhdellä laukaisulla. Kantoraketin uudelleenkäytettävä ykkösvaihe ohjattiin takaisin Atlantilla kelluvalle laskeutumisalustalle 250 km irtautumiskorkeudesta runsas 10 minuuttia laukaisun jälkeen (myös satelliitteja laukaisussa suojaava kakkosvaiheen nokkakartio saatiin palautettua uudelleenkäytettäväksi), samalla kun satelliitteja kuljettava kakkosvaihe eli rahtiosa jatkoi LEO-radalle. Vajaa tunti laukaisun jälkeen (T+00:59) hyötykuormaa kuljettava kakkosvaihe irrotti ensimmäiset satelliitit, lentokorkeus oli tällöin noin 536 kilometriä. Kun laukaisusta oli kulunut T+1h32min ja lentokorkeus noussut joitain kilometrejä, kaikki 143 satelliittia oli irrotettu kantoraketin kakkosvaiheesta. Transporter 1 -laukaisun osana kakkosvaiheeseen kiinnitetystä Exolaunch-kuormayksiköstä vapautettiin avaruuteen 30 pienoissatelliittia, sisältäen kuormayksikköön kiinnitetyt kolme suomalaista Iceye-minisatelliittia (ICEYE-X8, ICEYE-X9, ICEYE-X10). Lento kulki tällöin Länsi-Siperian yllä 540-546 kilometrin korkeudessa.

Kesäkuun 30. päivänä 2021 laukaistiin Cape Canaveralista neljä Iceye-minisatelliittia SpaceX Falcon 9 Transporter-2 SpaceX-yhtiön Falcon 9 -kantoraketin pienoisatelliittien toisen yhteiskyydin (SmallSat Rideshare Program, Transporter-2 mission) osana. Yhtiön ilmoituksen mukaan satelliiteista kolme liitetään operatiivisten Iceye-satelliittien laivastoon ja neljättä satelliittia käytetään Iceye-yhtiön seuraavan satelliittisukupolven esittelyyn.

Satelliittikonstellaatio
------------------------

Iceye viesti tammikuussa 2021 tapahtuneen laukaisun jälkeen, kun kolmen uuden mikrosatelliitin laitteistojen testaus oli vielä käynnissä, että sillä on nyt takanaan kymmenen Iceye-missiota.*selvennä* Yhtiön mukaan sillä jo maailman laajin SAR-tutkasatelliittien konstellaatio. Lisäksi Iceye rakentaa ainakin kahdeksan uutta satelliittia ammuttavaksi avaruuteen vuoden 2021 aikana. Maaliskuussa 2021 yhtiö viestitti laukaisevansa vielä kymmenen uutta satelliittia vuoden 2021 aikana.

Uusien satelliittien myötä yhtiön mikrosatelliitit ylittävät Maapallon pinnan kohteet aiempaa useammin. Näin Iceye voi tarjota tutkadataa ja siitä jalostettuja tietoja kuuden satelliitin konstellaation tarjoamaa noin kuuden tunnin mittausväliä useammin. Satelliittilaivastoa on tarkoitus laajentaa ainakin 18 satelliittiin, joka tuo asiakkaille mahdollisuuden saada mittaustietoa muutaman tunnin viiveellä tai välein halutuista kohteista. Kukin kohde voidaan mitata kahdeksan kertaa vuorokaudessa.  Myöhemmin laivastoon saattaa kuulua jopa 30–50 satelliittia. 30 satelliitilla halutusta sijainnista voitaisiin kerätä tietoa 15 kertaa vuorokaudessa. Keväällä 2021 yhtiö kertoikin aikovansa kasvattaa satelliittikonstellaatiotaan suuremmaksi kuin 18 satelliittia.

Iceye pyrkii tarjoamaan paremmin ajantasaista mittaustietoa kilpailijoihinsa nähden, minkä takia yhtiö on tehnyt valintoja mittauslaitteistonsa suhteen. Yhtiö ei esimerkiksi tähtää korkeimman mahdollisen resoluution datan tuottamiseen.

Iceye suunnittelee keräävänsä satelliittikonstellaatiollaan muun muassa jäädataa arktisilta merialueilta. Yhtiö on myös esittänyt tutkadatalla olevan käyttökohteita maa- ja metsätaloudessa.

### Satelliittiluettelo

**Lähde:** 

| Satelliitti | COSPAR ID | NORAD ID | Rekisteröintimaa | Laukaisupäivä | Kantoraketti | Laukaisupaikka | Viite |
| --- | --- | --- | --- | --- | --- | --- | --- |
| ICEYE-X1 | 2018-004D | 43114 |  Suomi | 2018-01-12 12.1.2018 | PSLV | Satish Dhawanin avaruuskeskus |
| ICEYE-X2 | 2018-099AU | 43800 |  Suomi | 2018-12-03 3.12.2018 | Falcon 9 Block 5 | VAFB SLC-4E |
| ICEYE-X3 (Harbinger) | 2019-026E | 44229 |  Yhdysvallat | 2019-05-05 5.5.2019 | Electron | RocketLab LC-1A |  |
| ICEYE-X4 | 2019-038D | 44390 |  Suomi | 2019-07-05 5.7.2019 | Soyuz-2-1b | Vostotšnyin kosmodromi |
| ICEYE-X5 | 2019-038C | 44389 |  Suomi | 2019-07-05 5.7.2019 | Soyuz-2-1b | Vostotšnyin kosmodromi |
| ICEYE-X6 | 2020-068M | 46497 |  Suomi | 2020-09-28 28.9.2020 | Soyuz-2-1v | Plesetskin kosmodromi |
| ICEYE-X7 | 2020-068L | 46496 |  Suomi | 2020-09-28 28.9.2020 | Soyuz-2-1v | Plesetskin kosmodromi |
| ICEYE-X8 | 2021-006DB | 47510 |  Suomi | 2021-01-24 24.1.2021 | Falcon 9 Block 5 | CCSFS SLC-40 |
| ICEYE-X9 | 2021-006CX | 47506 |  Suomi | 2021-01-24 24.1.2021 | Falcon 9 Block 5 | CCSFS SLC-40 |
| ICEYE-X10 (XR-1) | 2021-006CY | 47507 |  Yhdysvallat | 2021-01-24 24.1.2021 | Falcon 9 Block 5 | CCSFS SLC-40 |  |
| ICEYE-X11 | 2021-059AR | 48918 |  Suomi | 2021-06-30 30.6.2021 | Falcon 9 Block 5 | CCSFS SLC-40 |
| ICEYE-X12 | 2021-059AM | 48914 |  Suomi | 2021-06-30 30.6.2021 | Falcon 9 Block 5 | CCSFS SLC-40 |
| ICEYE-X13 | 2021-059AP | 48916 |  Suomi | 2021-06-30 30.6.2021 | Falcon 9 Block 5 | CCSFS SLC-40 |
| ICEYE-X14 | 2022-002CQ | 51070 |  Yhdysvallat | 2022-01-13 13.1.2022 | Falcon 9 Block 5 | CCSFS SLC-40 |
| ICEYE-X15 | 2021-059AQ | 48917 |  Suomi | 2021-06-30 30.6.2021 | Falcon 9 Block 5 | CCSFS SLC-40 |
| ICEYE-X16 | 2022-002AA | 51008 |  Suomi | 2022-01-13 13.1.2022 | Falcon 9 Block 5 | CCSFS SLC-40 |
|

Lähteet
-------

1. 1 2  ICEYE Oy *finder.fi*.  12/2016. Fonecta. Viitattu 13.5.2019.
2. 1 2 3 4  Henry, Caleb: Iceye Prepares Prototype Satellite for 2017 Launch *satellitetoday.com*.  8.12.2015. Access Intelligence, LLC. Viitattu 19.11.2016. (englanniksi)
3. 1 2 3  ICEYE Oy - 2639822-1 kauppalehti.fi. Viitattu 23.1.2021. (suomeksi)
4. 1 2 3  ICEYE OY - Taloustiedot - Suomen Asiakastieto  21.9.2023. Asiakastieto. Viitattu 21.9.2023.
5. ↑  Iceye Oy bloomberg.com. Viitattu 22.1.2021. (englanniksi)
6. 1 2  Alex Knapp: Under 30 Satellite Companies Spire And ICEYE Team Up To Fight Crime On The High Seas  22.1.2019. Forbes, forbes.com. Viitattu 22.1.2021. (englanniksi)
7. 1 2 3  Mäkinen, Jari: Ainutlaatuista koko maailmassa: suomalaisyhtiö aikoo lähettää ainakin kuusi tutkasatelliittia avaruuteen *tiedetuubi.fi*.  12.11.2015. Tiedetuubi.  Arkistoitu 21.11.2016. Viitattu 19.11.2016.
8. 1 2 3  Espoolainen avaruusyhtiö keräsi 74 miljoonan sijoituspotin – "Olemme aggressiivisessa skaalausvaiheessa"  9.2020. theworldnews.net. Viitattu 23.1.2021. (suomeksi)
9. ↑  ICEYE Oy Taloussanomat, is.fi. Viitattu 23.1.2021. (suomeksi)
10. 1 2 3  ed Wed, Mar 31 20218:02 AM EDTUpdated Wed, Mar 31 20218:05 AM EDT
Michael Sheetz: Satellite imagery specialist ICEYE continues U.S. expansion, with $50 million in contracts last year  31.3.2021. cnbc.com. Viitattu 14.7.2021. (englanniksi)
11. ↑  ICEYE Shares Nearly 18,000 Satellite Image Catalog Under Creative Commons License  25.11.2020. SAR Journal, syntheticapertureradar.com. Viitattu 23.1.2021. (englanniksi)
12. ↑  Suomalaisyritys myi Brasilian hallitukselle satelliitin, jota presidentti Bolsonaron pelätään käyttävän Amazonin metsähakkuiden vääristelyyn – Tutkija: "Suomen maine on jo kärsinyt" Yle. 2021.
13. ↑  Video: ICEYE X1 laukaistiin avaruuteen *tiedetuubi.fi*.  12.1.2018.  Arkistoitu 4.12.2018. Viitattu 4.12.2018.
14. ↑  Arkistoitu kopioQ. What is the status of the ICEYE-X1 Mission?  29.6.2018. iceye.com.  Arkistoitu 25.1.2021. Viitattu 31.1.2021. (englanniksi)
15. ↑  Paukku, Timo: Kaksi Suomessa rakennettua satelliittia kohosi viimein taivaalle – Kantoraketti Falcon 9 laukaistiin onnistuneesti Yhdysvalloissa *hs.fi*.  3.12.2018. Viitattu 4.12.2018.
16. 1 2 3  Arkistoitu kopioAvaruusesineiden rekisteri / Register över rymdföremål / Registry of Space Objects (pdf)  26.11.2020. Työ- ja elinkeinoministeriö, tem.fi.  Arkistoitu 31.1.2021. Viitattu 22.1.2021. (suomeksi, ruotsiksi, englanniksi)
17. ↑  Harbinger (ICEYE X3) skyrocket.de. Viitattu 31.1.2021. (englanniksi)
18. ↑  Debra Werner: Key hurdle cleared for York Space Systems and U.S. Army small satellite launch *spacenews.com*.  22.2.2018. Viitattu 31.1.2021. (englanniksi)
19. ↑  Electron skyrocket.de. Viitattu 31.1.2021. (englanniksi)
20. ↑  Stephen Clark: Soyuz rocket and Fregat upper stage deliver 33 satellites to three different orbits *spaceflightnow.com*.  5.7.2019.  (englanniksi)
21. ↑  Arkistoitu kopioSoyuz-2 SEPTEMBER 28TH 2020, 11:20 UTC (pdf) (saksalaisen Exolaunch-yhtiön laukaisun osana kuljettamat satelliitit) exolaunch.com.  Arkistoitu 30.1.2021. Viitattu 25.1.2021. (englanniksi)
22. ↑  ICEYE to Launch 3 more Satellites  22.1.2021. SAR Journal, syntheticapertureradar.com. Viitattu 23.1.2021. (englanniksi)
23. 1 2  Amy Thompson: SpaceX to launch dozens of satellites on Transporter-1 flight Saturday and you can watch it live  22.1.2021. space.com. Viitattu 23.1.2021. (englanniksi)
24. 1 2 3 4  ICEYE Establishes World's Top-Performing Persistent Monitoring Satellite Capabilities with Three New SAR Spacecraft Successfully Launched  25.1.2021. iceye.com. Viitattu 31.1.2021. (englanniksi)
25. ↑  Transporter-1 Mission - Launch (tilapäinen lähdeviitelinkki, seuranta laukaisun ajan. Iceye-satelliittien irrotus mainitaan laukaisun selostuksessa T+01:10:10 tienoilla ennen lähetyssignaalin katveen alkamista, ja yhtiön lentoa selostava edustaja vahvistetaa irrotusten tapahtuneen selostaessaan lentoa T+01:17:58–T+01:18:20 tienoilla. Videolähdetyssignaalin katveen aikana hyötykuormaa kuljettavan kantoraketin kärkiosa lensi pohjoiseen Länsi-Siperian yllä 540–546 kilometrin korkeudessa 27600–27578 km/h nopeudella; videokatveen aikana myös Iceye-satelliitit vapautettiin.)  24.1.2021. spacex.com. Viitattu 24.1.2021. (englanniksi)
26. ↑  Smallsat Rideshare Missions : Dedicated Missions - January 24, 2021: SpaceX Transporter-1 (143 satellites), SSO  2020-01-03, updated 2021-01-24. elonx.net. Viitattu 24.1.2021. (englanniksi)
27. ↑  Amy Thompson: SpaceX launches a record 143 satellites on one rocket, aces landing (artikkelin loppuosassa on SpaceX:n tiloissa valokuvatusta Transporter-1 mission avoimesta kakkosvaiheesta satelliitteineen. Noin 85 kg painavat Iceye-satelliitit näkyvät kakkosvaiheen yläosassa kolmena selvästi cubesat-kokoa suurempana satelliittina)  24.1.2021. space.com. Viitattu 23.1.2021. (englanniksi)
28. ↑  Forums - SpaceX Vehicles and Missions - SpaceX Missions Section - SpaceX F9 : Starlink v1.0 L16 : KSC LC-39A : 20 Jan 2021 (1302 UTC) nasaspaceflight.com. Viitattu 31.1.2021. (englanniksi)
29. ↑  UPDATE: The SpaceX Transporter-2 Mission Launches Without A Hitch  30.6.2021. satnews.com. Viitattu 14.7.2021. (englanniksi)
30. ↑  ICEYE Launches Four New Radar Imaging Satellites, Taking a Further Leap Forward in Persistent Monitoring Capabilities  1.7.2021. iceye.com. Viitattu 14.7.2021. (englanniksi)
31. ↑  ICEYE – Small but Effective  22.1.2018. nordicspace.net. Viitattu 31.1.2021. (englanniksi)
32. ↑  European Space Agency teams with ICEYE Finnish start-up  23.3.2018. bbc.com. Viitattu 31.1.2021. (englanniksi)
33. ↑  Werner, Debra: A New Hope for Commercial Space-based Radar *spacenewsmag.com*.  28.3.2016. SpaceNews Inc.  Arkistoitu 19.11.2016. Viitattu 19.11.2016. (englanniksi)
34. ↑  Saarinen, Juhani: Kahden teekkarin ideaa maapallon ympäröivistä tutkasatelliiteista pidettiin hulluna – nyt heillä on miljoonien rahoitus *hs.fi*.  28.11.2015. Sanoma Oyj. Viitattu 19.11.2016.
35. ↑  n2yo.com
36. ↑  Harbinger (ICEYE X3)
37. ↑  XR 1, ... 8 (ICEYE X10)

Aiheesta muualla
----------------

* Iceyen verkkosivut (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |